b"\n_START_ARTICLE_\nCasino de Manresa\n_START_SECTION_\nDescripci\xc3\xb3\n_START_PARAGRAPH_\nEl Casino est\xc3\xa0 ubicat al centre neur\xc3\xa0lgic de la poblaci\xc3\xb3 i ocupa un solar de 66.000 pams quadrats. \xc3\x89s un edifici de grans dimensions, amb la fa\xc3\xa7ana alineada al Passeig, de planta rectangular i sim\xc3\xa8trica, que consta de semi-soterrani, entres\xc3\xb2l i principal. \xc3\x89s format per tres cossos, el central m\xc3\xa9s destacat i els laterals perpendiculars a ell, articulats per dues escales situades als dos costats del cos central, el qual s'avan\xc3\xa7a formant una tribuna semicircular. Les fa\xc3\xa7anes s\xc3\xb3n de composici\xc3\xb3 sim\xc3\xa8trica, amb una gran profusi\xc3\xb3 d'elements decoratius de tipus historicista, classicista i floral. La fa\xc3\xa7ana principal i la posterior estaven rodejades per uns jardins que ocupaven 84.000 pams quadrats._NEWLINE_L'edifici no fou totalment acabat, ni es respect\xc3\xa0 plenament el projecte original. L'entres\xc3\xb2l \xc3\xa9s una modificaci\xc3\xb3 que s'adiu poc amb la resta de l'edifici, feta l'any 1917 per l'arquitecte Josep Firmat a fi d'instal\xc2\xb7lar-hi un bar. El 1919 fou inaugurada la terrassa que d\xc3\xb3na al Passeig. En la sala principal de l'ala sud, l'\xc3\xbanica que s'acab\xc3\xa0 d'acord amb el projecte, es pot apreciar, tot i el seu deteriorament, la rica decoraci\xc3\xb3 de tipus ecl\xc3\xa8ctic i modernista. Molts dels elements decoratius, tant interiors com exteriors, restaren sense acabar. En el decurs dels darrers anys s'han dut a terme diverses obres de reforma i rehabilitaci\xc3\xb3 de l'edifici.\n_START_SECTION_\nHist\xc3\xb2ria\n_START_PARAGRAPH_\nL'edifici fou bastit l'any 1906 per l'arquitecte manres\xc3\xa0 Ignasi Oms i Ponsa, deixeble de Dom\xc3\xa8nech i Montaner. El 1917 es du a terme una reforma i s'inaugura el sal\xc3\xb3-caf\xc3\xa8 decorat per Firmat i el 1919 es construeix la nova terrassa (l'actual). L'edifici no s'acab\xc3\xa0, i actualment el seu estat de conservaci\xc3\xb3 \xc3\xa9s llastim\xc3\xb3s. El 1970 comen\xc3\xa7\xc3\xa0 una llarga batalla per evitar-ne l'enderroc. Finalment, el 1985 els propietaris el van cedir a l'Ajuntament de la ciutat, a condici\xc3\xb3 que els permeti l'explotaci\xc3\xb3 comercial de certes zones de l'edifici, aix\xc3\xad com la construcci\xc3\xb3 d'un edifici d'oficines i d'un p\xc3\xa0rquing en el que havia estat el jard\xc3\xad posterior. Al mateix temps, l'Ajuntament n'ha cedit l'\xc3\xbas a la Generalitat de Catalunya perqu\xc3\xa8 hi instal\xc2\xb7li alguns serveis."